Izvješće sa 13/154 sjednice Vijeća Hrvatske ljekarničke komore

Vijeće Hrvatske ljekarničke komore je na svojoj sjednici dana 14. studenog 2021. putem ZOOM aplikacije za virtualni sastanak, raspravljalo i odlučivalo o:

* donošenju preporuke o cijeni usluge testiranja u ljekarnama
* Predsjednica Komore je nakon uvodnog pozdrava članova Vijeća zahvalila na velikom odazivu te objasnila razlog sazivanja hitne sjednice Vijeća.

Nastavno na uputu Ministarstva zdravstva KLASA:500-01/20-07/106, URBROJ: 534-03-3-1/2-21-59 od 11. studenog 2021. u svezi organizacije širokodostupnog profesionalnog testiranja brzim antigenskim testovima (BAT), a koje je potrebno provoditi već od ponedjeljka 15. studenog 2021. i u ljekarnama koje u okviru svojih mogućnosti odluče testirati, ovo Vijeće ima obvezu preporučiti ljekarnama cijenu usluge takvog testiranja i tako ih usmjeriti u formiranju cijena u svojim poslovnim odlukama. .

Ana Soldo preložila je članovima Vijeća dva prijedloga cijena testiranja na način:

**I USLUGA TESTIRANJA COVID-19 BAT U LJEKARNI**

*(s testovima iz robnih zaliha koji su besplatni)*

* Cijena rada zdravstvenih radnika (BRUTO II) 23,40kn
* Zaštitna oprema 25,00kn
* Zbrinjavanje infektivnog otpada 20,00kn
* Ostali manipulativni troškovi 3,00kn

 UKUPNO 71,40 kn

 + pdv 89,20kn

**II USLUGA TESTIRANJA COVID-19 BAT U LJEKARNI S TESTOM**

*(s testovima iz robnih zaliha koji su besplatni)*

* Usluga testiranja COVID-19 bat u ljekarni 71,40kn
* Cijena testa 15,00kn

 UKUPNO 86,40 kn

 + pdv 108,20kn

Članovi Vijeća pristupili su raspravi.

Na temelju članka 19., a u vezi s člankom 2. i 11. Statuta Hrvatske ljekarničke komore, nakon rasprave članovi Vijeća su s 3 glasa „suzdržan“ donijeli sljedeću preporuku:

**I**

Preporuča se odrediti cijenu testiranja na COVID-19 u ljekarnama na sljedeći način:

* usluga testiranja u ljekarnama besplatnim testovima uključujući PDV 120,00 kuna
* usluga testiranja u ljekarnama s testovima iz ljekarne uključujući PDV 150,00 kuna

**II**

Preporuča se odrediti cijenu testiranja na COVID-19 izvan ljekarni na sljedeći način:

* usluga testiranja izvan ljekarni besplatnim testovima uključujući PDV 120,00 kuna
* usluga testiranja izvan ljekarni s testovima iz ljekarne uključujući PDV 150,00 kuna
* uslugu izlaska na teren i putni troškovi ovisno o troškovima ljekarne određuje samostalno ljekarna i ljekarnička ustanova

**III**

Preporuča se poslodavcima u ljekarnama i ljekarničkim ustanovama dodatno vrednovanje rada magistara farmacije i farmaceutskih tehničara koji rade na poslovima testiranja na COVID-19.

* Članovi Vijeća su prema prijedlogu Predsjednice Ane Soldo, proučili prijedlog upute za testiranja u ljekarnama, te istu korigirali.

Uputa za ljekarne koje će testirati je od svih članova Vijeća primljena na znanje te uz gore navedenu preporuku o cijeni usluge testiranja bez odgode poslana članovima Hrvatske ljekarničke komore putem newslettera.